बुन्देली लोकजीवन में लोककलाओं का जितना महत्व है उतना ही महत्व इन मांगलिक प्रतीकों का भी है। आमतौर पर घर की महिलायें प्रतिदिन प्रातः घर की देहरी पर सुन्दर आलेखन करती हैं और इसके पीछे परिवार के प्रति मंगलकामना की चाह रहती है। बुन्देलखण्ड क्षेत्र में समृद्ध सांस्कृतिक विरासत रही है और इसी कारण से आमजन अपने प्रत्येक कदम को हर्षोल्लास से, पूर्ण उत्साह से मनाता है। वह अपने कार्यों में मंगलकारी भावना का समावेश करना चाहता है और इसी कारण से वह किसी भी आयोजन में चाहे वह जन्मोत्सव हो अथवा विवाहोत्सव, घर को कार्य हों अथवा कृषि कार्य, बच्चों के खेल हों अथवा किसी जाति विशेष का आयोजन, सभी में किसी न किसी रूप में मांगलिक प्रतीकों को सहजता से स्थान मिलता है। बुन्देलखण्ड क्षेत्र में मांगलिकता के प्रति आमजन की सशक्त भावना को इस रूप में देखा-समझा जा सकता है कि उसने छोटे से छोटे कार्य में भी मंगल प्रतीकों की उपस्थिति को दर्शाया है।